‘วิชัย-หมอเสริฐ’รวยขึ้นสวนดัชนี
ผลควบรวมรพ.4ผู้ถือหุ้นได้ดีเศรษฐีบ้านจน
15 ธ.ค. 2554

ผลควบรวมรพ.4ผู้ถือหุ้นได้ดีเศรษฐีบ้านจน
เศรษฐีหุ้นไทยปีนี้จนลง 2.4 หมื่นล้าน ตามดัชนีหุ้นที่ดิ่งตามวิกฤตหนี้ยุโรป ยกเว้น “วิชัย ทองแตง” และ “นพ.ปราเสริฐ ปราสาททองโอสถ” รวยขึ้นติด 1 ใน 5 อันดับแรกผลควบรวมโรงพยาบาล
วารสารการเงินธนาคารร่วมกับอาจารย์ประจำคณะพาณิชยศาสตร์และการบัญชี จุฬาลงกรณ์มหาวิทยาลัย ได้จัดอันดับเศรษฐีหุ้นไทย ปี 2554 วัดจากผู้ถือหุ้นบุคคลรายใหญ่ที่ถือหุ้น 0.5% ขึ้นไปตามการปิดสมุดทะเบียนผู้ถือหุ้นล่าสุด ก่อนวันที่ 30 ก.ย. 2554 จำนวน 5,480 ราย มูลค่าครองหุ้น 6.6 แสนล้านบาท ลดลงจากปี 2553 ถึง 2.4 หมื่นล้านบาท หรือลดลง 3.5% เพราะดัชนีหุ้นลดลง เนื่องจากพิษวิกฤตหนี้ยุโรปที่ฉุดตลาดหุ้นดิ่งทั่วโลก
เศรษฐีที่ครองแชมป์หุ้นไทยปีนี้ คือ นายทองมา วิจิตรพงศ์พันธุ์ ประธานกรรมการบริหารและกรรมการผู้จัดการ บริษัท พฤกษาเรียลเอสเตท (PS) ครองแชมป์ต่อเนื่องเป็นปีที่ 2 ถือหุ้น PS และหุ้นบริษัท ซีฟโก้ แต่ราคาหุ้น PS ส่งผลให้ความรวยลดลง 41% 
อันดับ 2 ได้แก่ นายอนันต์ อัศวโภคิน ประธานกรรมการและกรรมการผู้จัดการบริษัท แลนด์ แอนด์ เฮ้าส์ (LH) รวยลดลง 12.16% เพราะหุ้นที่ถือ คือ LH และบริษัท แมนดาริน โฮเต็ล (MANRIN) ราคาลดลง
หุ้นกลุ่มอสังหาริมทรัพย์ได้รับผลกระทบจากความผันผวนของตลาดหุ้น โดยยอดขายบ้านไตรมาส 3 ที่ผ่านมาไม่เป็นไปตามเป้าหมาย เนื่องจากลูกค้าส่วนใหญ่รอนโยบายบ้านหลังแรกและนโยบายลดหย่อนภาษีของรัฐบาล จึงชะลอการตัดสินใจซื้อและยังมีแนวโน้มชะลอลงอีก ด้วยผลกระทบจากอุทกภัยที่เกิดขึ้นตั้งแต่เดือน ก.ย.ที่ผ่านมา
อันดับ 3 นายคีรี กาญจนพาสน์ ประธานกรรมการบริษัท บีทีเอส กรุ๊ป โฮลดิ้งส์ (BTS) แต่ราคาหุ้นลดลงทำให้รวยลดลง 28.48%
อันดับเศรษฐีอันดับ 4-6 สร้างความประหลาดใจให้วงการเพราะตกอยู่ในกำมือของ 3 ผู้ถือหุ้นใหญ่ บริษัท กรุงเทพดุสิตเวชการ (BGH) ที่เพิ่งผนึกกิจการระหว่างโรงพยาบาลกรุงเทพกับโรงพยาบาลพญาไทเข้าไปหมาดๆ 
ส่งผลให้ “วิชัย ทองแตง” รวยพรวดพราดจากเศรษฐีอันดับ 391 ขึ้นมาเป็นอันดับ 4 เมื่อผนวกกับการถือหุ้นบริษัท ปุ๋ยเอ็นเอฟซี (NFC) เข้าไปด้วย รวยขึ้นถึง 4,240%
นพ.ปราเสริฐ ปราสาททองโอสถ อันดับความรวยพุ่งจาก 11 มาเป็นอันดับ 5 เมื่อผนวกกับการถือหุ้นบริษัท โรงพยาบาลนนทเวช เข้าไปด้วย หรือรวยขึ้น 62%
อันดับ 6 นายสาธิต วิทยากร ก้าวขึ้นจากอันดับ 14 จากการถือหุ้น BGH อันดับสองรองจากนายวิชัย ทำให้รวยขึ้น 81%
รอบปีที่ผ่านมาราคาหุ้น BGH เพิ่มสูงมากจาก 39.50 บาท มาเป็น 64 บาทต่อหุ้น เพิ่มขึ้น 62% ส่งผลให้บรรดาผู้ถือหุ้นใหญ่ทั้ง 3ราย รวยขึ้นมาติดอันดับถ้วนหน้า
ด้านดัชนีหุ้นไทยเมื่อวันที่ 14 ธ.ค. ปิดต่ำสุดของวัน 1,023.48 จุด ลดลง 7.13 จุด หรือ 0.69% มูลค่าการซื้อขาย 22,558 ล้านบาท